|  |
| --- |
| **Cod Safonau Cyflenwyr S4C**Medi 2021 |

Mae S4C yn ddarlledwr cyhoeddus sydd wedi ei sefydlu gan ddeddf. Amcan corfforaethol S4C yw darparu gwasanaeth teledu Cymraeg cynhwysfawr, o safon uchel, sy’n adlewyrchu a chyfoethogi bywyd yng Nghymru.

Mae’r Côd yma’n adlewyrchu nod S4C i gynnal safonau moesegol, tryloyw a gonest wrth gyflawni ei swyddogaethau.

Cynhyrchwyr annibynnol sy’n cynhyrchu’r rhan fwyaf o raglenni S4C. Felly, disgwylir i gyflenwyr sicrhau eu bod yn gweithredu’n unol â’r egwyddorion a’r gwerthoedd a amlinellir yn y Côd yma.

I osgoi unrhyw amheuaeth, nid yw’r Côd yma’n cymryd lle unrhyw drefniant cytundebol ond yn hytrach dylid ei ystyried yn atodol iddynt.

Mae’r holl bolisïau a chanllawiau y cyfeirir atynt yn y Côd yma wedi eu cynnwys ar wefan gynhyrchu S4C [yma](https://www.s4c.cymru/cy/cynhyrchu/page/1154/canllawiau/).

**Ein hegwyddorion**

Dyma grynodeb o rai o’r meysydd allweddol y mae disgwyl i holl gyflenwyr S4C gydymffurfio â hwy. Nid yw hwn yn rhestr cyflawn ac mae disgwyl i gyflenwyr gydymffurfio ag unrhyw reolau a chyfreithiau perthnasol.

**Lles Cyfranwyr**

Rhaid i gyflenwyr gael prosesau mewn lle i sicrhau lles pob cyfrannwr. Dylid sicrhau bod y prosesau hynny’n gyson â pholisïau a chanllawiau perthnasol S4C yn benodol y Canllawiau Lles Cyfranwyr diweddaraf a Pholisi Amddiffyn Plant S4C.

**Amrywiaeth a Chynhwysiant**

Bydd ein cyflenwyr yn sicrhau dealltwriaeth dda o Ymrwymiad i Amrywiaeth S4C yn ogystal â Pholisi Cydraddoldeb, Amrywiaeth a Chyfle Cyfartal S4C.

**Caethwasiaeth Fodern**

Bydd ein cyflenwyr yn cymryd camau rhagweithiol er mwyn adnabod a mynd i’r afael â chaethwasiaeth fodern o fewn eu sefydliadau eu hunain yn ogystal â’u cadwyni cyflenwad.

**Cyfrinachedd Gwybodaeth**

Ni ddylai cyflenwr, nac unrhyw un sy’n gweithio ar ran y cyflenwr rannu unrhyw wybodaeth sy’n gyfrinachol.

Dylai cyflenwyr sicrhau bod ganddynt brosesau priodol mewn lle i ddiogelu data. I sicrhau bod y prosesau yma’n addas ac yn gyson â’r hyn sy’n ddisgwyliedig yn y sector, dylai cyflenwyr gydymffurfio â ‘Chanllawiau Diogelu Data a Diogelwch Data i Gynhyrchwyr’.

**Dyletswydd Corfforaethol**

Disgwylir i holl gyflenwyr S4C weithredu’n onest ac yn foesegol. Mae cyfrifoldeb ar gyflenwyr i gynrychioli buddiannau a safonau S4C ym mhob agwedd o’u gwaith cysylltiedig â S4C drwy weithredu’n broffesiynol ac yn deg.

**Llwgrwobrwyo**

Dylai cyflenwyr sicrhau nad ydynt yn gweithredu mewn modd sy’n mynd yn groes i gyfreithiau gwrth-lwgrwobrwyo. Rhaid i gyflenwyr gyfarwyddo a chydymffurfio ag Egwyddorion Gwrth-Lwgrwobrwyo Lefel Uchel S4C.

**Cydymffurfiaeth Golygyddol**

Mae’n ddyletswydd statudol bod rhaglenni S4C yn cydymffurfio â Chod Ofcom a dylai cyflenwyr sicrhau bod unrhyw gynnwys a gyflëir i S4C yn cydymffurfio â’r rheolau.

**Cyfryngau Cymdeithasol**

Dylid cymryd gofal wrth ddefnyddio’r cyfryngau cymdeithasol, yn enwedig pan fydd modd gwneud cysylltiad rhwng y cynnwys ac S4C. Rhaid i gyflenwyr sicrhau bod unrhyw gynnwys y mae nhw (neu unrhyw un sy’n gweithio ar eu rhan) yn ei gyhoeddi ar gyfryngau cymdeithasol yn cydymffurfio â Pholisi Cyfryngau Cymdeithasol S4C.

**Iechyd a Diogelwch**

Mae’r prif gyfrifoldeb cyfreithiol am iechyd a diogelwch cynyrchiadau yn sefyll gyda chyflenwyr S4C. Dylai cyflenwyr sicrhau bod eu prosesau iechyd a diogelwch yn gyson â Chanllaw Iechyd a Diogelwch S4C.

**Aflonyddu, Bwlio a chamddefnyddio pŵer**

Yn ogystal â’r disgwyliad bod cyflenwyr yn cydymffurfio â’r holl gyfreithiau aflonyddu a gwahaniaethu, ac yn unol â Pholisi Rhannu Pryderon S4C, rhaid iddynt ddangos bod ganddynt bolisïau a phrosesau priodol mewn lle er mwyn sicrhau cydymffurfiaeth. Dylai cyflenwyr hefyd sicrhau bod eu cyflogai, a’r rheiny sy’n gweithio iddynt, yn meddu ar ymwybyddiaeth a dealltwriaeth glir o’r prosesau perthnasol.